DA Den Europæiske Unions Tidende C 198/30

MEDDELELSE FRA KOMMISSIONEN

om ændring af Kommissionens meddelelser om EU-retningslinjer for statsstøttereglernes anvendelse i forbindelse med hurtig etablering af bredbåndsnet, om retningslinjer for statsstøtte med regionalt sigte for 2014-2020, om statsstøtte til film og audiovisuelle værker, om EU-retningslinjer for statsstøtte til fremme af risikofinansieringsinvesteringer og om retningslinjer for statsstøtte til lufthavne og luftfartsselskaber

(2014/C 198/02)

I. INDLEDNING

Et af de primære formål med moderniseringen af EU's statsstøttepolitik (1) er at give Kommissionen mulighed for at koncentrere sig om de alvorligste sager om fordrejende støtte og give medlemsstaterne større fleksibilitet til at gennemføre mindre fordrejende støtte. Den nye generelle gruppefritagelsesforordning (2), som har et bredere anvendelsesområde, giver i den forbindelse medlemsstaterne mulighed for at yde støtte på grundlag af foruddefinerende kriterier uden at skulle anmelde støtten til Kommissionen, hvorved der spares tid, de administrative byrder mindskes, og veludformede støttemodeller, der er rettet mod påviste markedssvigt og mål af fælles interesse, og som fordrejer konkurrencen mindst (»god støtte«), fremmes. Gennemsigtighed i forbindelse med tildeling af støtte er en vigtig del af moderniseringen.

Gennemsigtighed øger ansvarliggørelsen og sikrer, at borgerne kan blive bedre oplyst om offentlige politikker. Bedre oplyste vælgere er med til at skabe en bedre dialog mellem borgere og embedsmænd, hvilket fører til bedre politiske beslutninger. I de seneste årtier har civilsamfundet og myndigheder rundt om i verden gjort store fremskridt med hensyn til at øge gennemsigtigheden både på lokalt og nationalt plan. Der er dog stadig behov for større og mere relevant deltagelse og ansvarliggørelse, især med hensyn til, hvordan offentlige midler fordeles.

På statsstøtteområdet er gennemsigtighed endnu vigtigere. Gennemsigtighed fremmer reglernes overholdelse, mindsker uvisheden og sætter virksomhederne i stand til at kontrollere, om den støtte, som deres konkurrenter har fået tildelt, er lovlig. Det fremmer lige vilkår på tværs af medlemsstaterne og blandt virksomhederne på det indre marked, hvilket er særlig vigtigt i den aktuelle økonomiske situation. Det gør det lettere for nationale og regionale myndigheder at håndhæve reglerne, idet der kommer øget opmærksomhed på den tildelte støtte på forskellige plan, hvilket sikrer en bedre kontrol og opfølgning på nationalt og lokalt plan. Desuden gør større gennemsigtighed det muligt at lempe indberetningskravene og mindske de administrative byrder, der er forbundet med indberetning.

Kommissionen offentliggør allerede navnene på modtagerne af anmeldt individuel støtte samt støttebeløbet i sine afgørelser (3), men der er ikke noget krav om offentliggørelse af oplysninger om modtagere af støtte, der er tildelt under anmeldte ordninger eller ordninger, der er omfattet af en gruppefritagelse (hvilket gælder næsten 90 % af de samlede statsstøtteudgifter i Unionen (4)), med undtagelse af store regionale tilskud eller støtte til forskning og udvikling (5).

Nogle medlemsstater har for nylig oprettet websteder, hvor de offentliggør oplysninger om tildeling af støtte (6), eller har pligt til at give oplysninger til offentligheden, f.eks. oplysninger om alle typer offentlige udgifter, eller til at give adgang til oplysninger om offentlige udgifter efter anmodning fra borgerne. Medlemsstaterne offentliggør også fuldstændige oplysninger om udgifter under de europæiske struktur- og investeringsfonde (7) og om modtagerne af denne støtte. Med hensyn til støtte, der er tildelt under de europæiske struktur- og investeringsfonde, og for at undgå overlappende dataindsamling kunne de statsstøtte-websteder, der er omhandlet i denne meddelelse, trække de relevante oplysninger fra de samme systemer, som anvendes til indberetning af strukturfondstøtte.

Medlemsstaterne indsamler allerede oplysninger om alle statsstøtteudgifter i forbindelse med den årlige indberetning i henhold til Kommissionens forordning (EF) nr. 794/2004 (8). Disse oplysninger (9) indgives derefter til Kommissionen med henblik på offentliggørelse i den årlige resultattavle for statsstøtte (10) og på Eurostats hjemmeside (11).

Af hensyn til gennemsigtigheden skal medlemsstaterne som en betingelse for at kunne tildele støtte i henhold til de relevante retningslinjer oprette samlede statsstøtte-websteder på regionalt eller nationalt plan med henblik på offentliggørelse af oplysninger om støtteforanstaltninger og modtagerne af støtten. I henhold til almindelig praksis for offentliggørelse af oplysninger (12) anvendes et standardformat, som sikrer, at oplysningerne er lette at offentliggøre på internettet, søge efter og hente. Gennemsigtighedskravet finder generelt anvendelse på al statsstøtte, medmindre støttebeløbet udgør under 500 000 EUR.

For at sikre fortroligheden af skatteoplysninger og beskytte forretningshemmeligheder stilles der i øvrigt ikke krav om at offentliggøre oplysninger om virksomhedernes skattegrundlag eller om at angive det nøjagtige beløb, som skattefordelen udgør. Eftersom skattemæssig støtte er en selektiv undtagelse og giver virksomheder en fordel og dermed udgør statsstøtte, skal ansvaret for anvendelsen af offentlige midler og statsstøttekontrollen imidlertid også beskyttes. Med hensyn til støtte, der tildeles under en skatteordning eller en risikofinansieringsordning, kan oplysningerne om støttebeløbet således angives i beløbsintervaller.

Der fastsættes en overgangsperiode på to år for at sikre, at de medlemsstater, som ikke allerede har gennemsigtighedsmekanismer, får tilstrækkelig tid til at indføre sådanne. Til det formål vil de eksisterende informationssystemer, som allerede anvendes på nationalt, regionalt og lokalt plan til indberetning af statsstøtte (SARI (13)), blive videreudviklet, så medlemsstaterne bliver i stand til at lette indsamlingen og behandlingen af oplysninger med henblik på den efterfølgende offentliggørelse på medlemsstaternes websteder. Medlemsstaterne kan desuden anvende teknisk bistand under de europæiske struktur- og investeringsfonde på de betingelser, der er beskrevet i artikel 59 i forordning (EU) nr. 1303/2013.

Større gennemsigtighed gør det muligt at forenkle indberetningskravene. Som et første skridt foreslår Kommissionen at afskaffe de fleste af de nuværende indberetningskrav, der er fastsat i de retningslinjer for statsstøtte, som blev ændret i forbindelse med moderniseringen af EU's statsstøttepolitik. Når medlemsstaterne har oprettet webstederne, vil indberetningskravene i forordning (EF) nr. 794/2004 blive yderligere forenklet, men den øgede gennemsigtighed vil sikre et tilsvarende informationsniveau. Det betyder i praksis, at de resterende indberetningskrav bliver overflødige, hvis medlemsstaterne går i retning af større gennemsigtighed (f.eks. via en lavere støttegrænse med hensyn til, hvilke oplysninger der skal offentliggøres). Desuden kunne der indføres mindre systematiske kontrolforanstaltninger.

Inden for rammerne af moderniseringen af EU's statsstøttepolitik og med henblik på at sikre, at fordrejninger af konkurrencen og samhandelen begrænses, kan Kommissionen kræve, at visse ordninger underkastes en evaluering. Det er navnlig tilfældet i forbindelse med visse støtteordninger med store budgetter som defineret i artikel 1, stk. 2, litra a), i den nye gruppefritagelsesforordning. Sådanne ordninger vil i henhold til forordningen blive undtaget i en periode på i første omgang seks måneder, som Kommissionen kan forlænge efter godkendelse af den evalueringsplan, som medlemsstaten skal indgive. Når evalueringsplanen er indgivet, vurderer Kommissionen de pågældende ordningers forenelighed alene på grundlag af evalueringsplanen.

II. ÆNDRINGER AF MEDDELELSERNE

II.1 Begrundelse for ændringerne

Gennemsigtighedsprincippet er allerede fastsat i Kommissionens retningslinjer for statsstøttereglernes anvendelse i forbindelse med hurtig etablering af bredbåndsnet (14), statsstøtte med regionalt sigte for 2014-2020 (15), statsstøtte til film og audiovisuelle værker (16), statsstøtte til fremme af risikofinansieringsinvesteringer (17) og statsstøtte til lufthavne og luftfartsselskaber (18).

Efter de offentlige høringer om retningslinjerne (19) (20) og om den generelle gruppefritagelsesforordning (21) bør gennemsigtighedskravet tilpasses ved denne meddelelse for at ensrette gennemsigtighedsbestemmelserne i de ændrede retningslinjer for statsstøtte og således sikre proportionalitet, forhindre offentliggørelse af oplysninger, der ikke vedrører statsstøtte, og give medlemsstaterne en overgangsperiode til gennemførelse.

Som følge af indførelsen af gennemsigtighed kan kravet i retningslinjerne for statsstøtte med regionalt sigte for 2014-2020 om indgivelse af oplysninger til Kommissionen om al individuel støtte, der overstiger 3 mio. EUR, også forenkles ved denne meddelelse.

Evalueringsprincippet er allerede fastsat i Kommissionens retningslinjer for statsstøttereglernes anvendelse i forbindelse med hurtig etablering af bredbåndsnet, statsstøtte med regionalt sigte for 2014-2020, statsstøtte til fremme af risikofinansieringsinvesteringer og statsstøtte til lufthavne og luftfartsselskaber.

Efter vedtagelsen af den nye generelle gruppefritagelsesforordning bør evalueringsbestemmelsen ændres ved denne meddelelse, så det præciseres, at hvis en støtteordning er undtaget fra forordningen udelukkende på grund af dens store budget (som defineret i forordningens artikel 1, stk. 2, litra a)) og opfylder de øvrige betingelser for undtagelse som fastsat i forordningen, vil Kommissionen vurdere støtteordningens forenelighed alene på grundlag af den evalueringsplan, som medlemsstaten har indgivet. Dette gælder ikke ændringer af sådanne ordninger som omhandlet i forordningens artikel 1, stk. 2, litra b), eftersom der i sådanne ændringer skal tages højde for resultaterne af evalueringen.

II.2 Ændringer

a) EU-retningslinjer for statsstøttereglernes anvendelse i forbindelse med hurtig etablering af bredbåndsnet, retningslinjer for statsstøtte med regionalt sigte for 2014-2020, Kommissionens meddelelse om statsstøtte til film og audiovisuelle værker og retningslinjer for statsstøtte til lufthavne og luftfartsselskaber

Ved denne meddelelse erstattes:

— de to første punktummer i punkt 78, litra j), på side 20 i EU-retningslinjerne for statsstøttereglernes anvendelse i forbindelse med hurtig etablering af bredbåndsnet

— punkt 141 på side 24 i retningslinjerne for statsstøtte med regionalt sigte for 2014-2020

— punkt 52, nr. 7, på side 10 i Kommissionens meddelelse om statsstøtte til film og audiovisuelle værker

— punkt 162 og 163 på side 28 i retningslinjerne for statsstøtte til lufthavne og luftfartsselskaber

med følgende:

»Medlemsstaterne skal sikre offentliggørelse af følgende oplysninger på et samlet statsstøtte-websted på nationalt eller regionalt plan:

— den fulde ordlyd i den godkendte støtteordning eller i afgørelsen om at yde individuel støtte og dens gennemførelsesbestemmelser eller et link hertil

— navnet på de støtteydende myndigheder

— navnet på de enkelte støttemodtagere, støtteformen og -beløbet til de enkelte støttemodtagere, støttetildelingstidspunktet, virksomhedstype (SMV/stor virksomhed), region (på NUTS II-niveau), hvor støttemodtageren er beliggende, og den erhvervssektor, som støttemodtageren primært opererer i (på NACE-gruppeplan) (22).

Individuel støtte på under 500 000 EUR kan undtages fra dette krav. Ved ordninger i form af en skattefordel kan oplysningerne om de individuelle støttebeløb (23) angives ved brug følgende intervaller (i mio. EUR): [0,5-1], [1-2], [2-5], [5-10], [10-30], [30 og derover].

Disse oplysninger skal offentliggøres, når afgørelsen om at yde støtte er truffet, og de skal opbevares i mindst 10 år og være tilgængelige for offentligheden uden restriktioner (24). Medlemsstaterne har ikke pligt til at offentliggøre ovennævnte oplysninger før den 1. juli 2016. (25)«

Punkt 193 på side 33 i retningslinjerne for statsstøtte med regionalt sigte for 2014-2020 udgår. Bilag VI på side 45 udgår.

b) EU-retningslinjer for statsstøtte til fremme af risikofinansieringsinvesteringer

På side 32 i EU-retningslinjerne for statsstøtte til fremme af risikofinansieringsinvesteringer (26)

i punkt 166, nr. v)

ændres: »Dette krav kan fraviges for SMV'er, som ikke har gennemført et kommercielt salg på et marked og for investeringer på under 200 000 EUR i en endelig støttemodtagende virksomhed«

til: »Dette krav kan fraviges for SMV'er, som ikke har gennemført et kommercielt salg på et marked og for investeringer på under 500 000 EUR i en endelig støttemodtagende virksomhed«

i punkt 166, nr. vi)

ændres: »størrelsen af skattefordelen, hvis denne overstiger 200 000 EUR. Dette beløb ydes pr. 2 mio. EUR.«

til: »størrelsen af skattefordelen, hvis denne overstiger 500 000 EUR. Dette beløb kan angives ved brug af følgende intervaller (i mio. EUR): [0,5-1], [1-2], [2-5], [5-10], [10-30], [30 og derover].«

og sidst i punkt 166 tilføjes følgende:

»Medlemsstaterne har ikke pligt til at indgive ovennævnte oplysninger før den 1. juli 2016. (27)«

c) EU-retningslinjer for statsstøttereglernes anvendelse i forbindelse med hurtig etablering af bredbåndsnet, retningslinjer for statsstøtte med regionalt sigte for 2014-2020, retningslinjer for statsstøtte til lufthavne og luftfartsselskaber og EU-retningslinjer for statsstøtte til fremme af risikofinansieringsinvesteringer

— sidst i punkt 53 på side 12 i EU-retningslinjerne for statsstøttereglernes anvendelse i forbindelse med hurtig etablering af bredbåndsnet

— sidst i punkt 144 på side 25 i retningslinjerne for statsstøtte med regionalt sigte for 2014-2020

— sidst i punkt 167 på side 29 i retningslinjerne for statsstøtte til lufthavne og luftfartsselskaber

— sidst i punkt 172 på side 32 i EU-retningslinjerne for statsstøtte til fremme af risikofinansieringsinvesteringer

indsættes følgende:

»I forbindelse med støtteordninger, der ikke er omfattet af en gruppefritagelsesforordning udelukkende på grund af deres store budget, vurderer Kommissionen deres forenelighed alene på grundlag af evalueringsplanen.«

(1) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om modernisering af EU's statsstøttepolitik (COM(2012) 209 af 8.5.2012).

(2) Kommissionens forordning (EU) nr. 651/2014 af 17. juni 2014 om visse former for støttes forenelighed med det indre marked i henhold til traktatens artikel 107 og 108 (EUT L 187 af 26.6.2014, s. 1).

(3) Kommissionens meddelelse om tavshedspligt i statsstøttebeslutninger (EUT C 297 af 9.12.2003, s. 6).

(4) Se http://ec.europa.eu/competition/state_aid/scoreboard/index_en.html

(5) Se http://ec.europa.eu/competition/state_aid/register/.

(6) Se eksempelvis http://www.fin.ee/riigiabi i Estland eller http://www.isvav.cz/index.jsp i Tjekkiet (vedr. FoU).

(7) Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (EUT L 347 af 20.12.2013, s. 320).

(8) Kommissionens forordning (EF) nr. 794/2004 af 21. april 2004 om gennemførelse af Rådets forordning (EF) nr. 659/1999 om fastlæggelse af regler for anvendelsen af EF-traktatens artikel 93 (EUT L 140 af 30.4.2004, s. 1).

(9) Oplysningerne indgives samlet for ordninger og pr. støttemodtager for individuel støtte.

(10) Se http://ec.europa.eu/competition/state_aid/scoreboard/index_en.html

(11) Se eksempelvis http://epp.eurostat.ec.europa.eu/tgm_comp/table.do?tab=table&plugin=1&language=en&pcode=comp_bex_sa_01

(12) Se eksempelvis Europa-Parlamentets og Rådets direktiv 2003/98/EF om videreanvendelse af den offentlige sektors informationer (EUT L 345 af 31.12.2003, s. 90) og Europa-Parlamentets og Rådets direktiv 2013/37/EU af 26. juni 2013 om ændring af direktiv 2003/98/EF om videreanvendelse af den offentlige sektors informationer (EUT L 175 af 27.6.2013, s. 1).

(13) Det interaktive statsstøtteindberetningsværktøj SARI (State Aid Reporting Interactive tool).

(14) Kommissionens meddelelse om EU-retningslinjer for statsstøttereglernes anvendelse i forbindelse med hurtig etablering af bredbåndsnet (EUT C 25 af 26.1.2013, s. 1).

(15) Kommissionens meddelelse om retningslinjer for statsstøtte med regionalt sigte for 2014-2020 (EUT C 209 af 23.7.2013, s. 1).

(16) Kommissionens meddelelse om statsstøtte til film og audiovisuelle værker (EUT C 332 af 15.11.2013, s. 1).

(17) Kommissionens meddelelse om EU-retningslinjer for statsstøtte til fremme af risikofinansieringsinvesteringer (EUT C 19 af 22.1.2014, s. 4).

(18) Kommissionens meddelelse om retningslinjer for statsstøtte til lufthavne og luftfartsselskaber (EUT C 99 af 4.4.2014, s. 3).

(19) http://ec.europa.eu/competition/consultations/2013_state_aid_rdi/index_en.html

(20) http://ec.europa.eu/competition/consultations/2013_state_aid_environment/index_da.html

(21) http://ec.europa.eu/competition/consultations/2013_consolidated_gber/index_en.html

(26) EUT C 19 af 22.1.2014, s. 4.